**สัญญาการเช่าใช้ไฟฟ้าจากโซล่าเซลล์**

สัญญานี้ทำขึ้นวันที่........................ ณ ............................................................................

ระหว่าง................................................................. โดย...........................................................................ตำแหน่ง................................................................ บัตรประชาชนเลขที่....................................................ที่อยู่......................................................................................................................................................... …………………………………………………………………………………………………………………….ซึ่งต่อแต่นี้ในสัญญาจะเรียกว่า “ผู้รับบริการ” ฝ่ายหนึ่ง กับ บริษัท โอเอวัน จำกัด โดย นางสาวฐิติมา มโนหมั่นศรัทธา ตำแหน่งประธานกรรมการบริหาร บัตรประชาชนเลขที่ ๓๑๐๐๕๐๐๕๘๗๗๖๔ ที่อยู่ ๓๐๐/๕๗ หมู่บ้านกลางเมือง เออร์บาเนี่ยน พระราม ๙ - ลาดพร้าว ซอยลาดพร้าว ๘๔ ถนนประดิษฐ์มนูธรรม แขวงวังทองหลาง เขตวังทองหลาง กรุงเทพมหานคร ๑๐๓๑๐ ซึ่งต่อแต่นี้ในสัญญาจะเรียกว่า “ผู้ให้บริการ” อีกฝ่ายหนึ่ง

ผู้รับบริการมีความประสงค์จะใช้ไฟฟ้าจากโซล่าเซลล์จากผู้ให้บริการ โดยผู้ให้บริการจะต้องติดตั้งอุปกรณ์ผลิตกระแสไฟฟ้าจากโซล่าเซลล์ขนาดกำลังการผลิตไม่น้อยกว่า....................กิโลวัตต์ (....................กิโลวัตต์) มูลค่า………………..... บาท (.....................................................................บาท) เพื่อลดค่าใช้จ่ายทางไฟฟ้าให้กับผู้รับบริการ โดยคู่สัญญาทั้งสองฝ่ายตกลงทำสัญญาใช้ไฟฟ้าจากโซล่าเซลล์ฉบับนี้ โดยมีสาระสำคัญดังต่อไปนี้

**ข้อ ๑ การออกแบบและติดตั้ง**

๑.๑ ผู้ให้บริการจะทำการสำรวจสถานที่และพื้นที่ที่จะติดตั้งอุปกรณ์ผลิตกระแสไฟฟ้าจากโซล่าเซลล์ตามตำแหน่งที่ผู้รับบริการกำหนด หากว่าพื้นที่นั้นไม่สามารถติดตั้งได้ หรือมีอุปสรรคที่จะทำให้การติดตั้งไม่ได้ผลการผลิตกระแสไฟฟ้าได้สูงสุด สามารถเปลี่ยนตำแหน่งที่ติดตั้งใหม่ที่ให้ผลการผลิตกระแสไฟฟ้าได้สูงสุด ทั้งนี้ต้องเป็นไปตามความเห็นชอบของคู่สัญญาทั้งสองฝ่าย

๑.๒ ผู้ให้บริการจะทำการออกแบบการติดตั้งโซล่าเซลล์ตามปริมาณการใช้ไฟฟ้าจากการคำนวณทางวิศวกรรมไฟฟ้าจากค่าการใช้ไฟฟ้าของผู้รับบริการย้อนหลังไม่น้อยกว่า ๒ ปี เพื่อให้ได้กำลังการผลิตตามความต้องการใช้งานจริง ภายใต้ความเห็นชอบของผู้รับบริการ

๑.๓ หากพื้นที่ที่จะติดตั้งต้องมีการปรับปรุงพื้นที่หรืออาคารบางส่วน ต้องไม่ทำให้ความสวยงามของพื้นที่หรืออาคารลดลงเกินความจำเป็น และต้องได้รับความเห็นชอบจากผู้รับบริการเป็นหนังสือก่อนจึงจะเข้าไปทำการปรับปรุงพื้นที่ได้ โดยค่าใช้จ่ายในการปรับปรุงพื้นที่เป็นความรับผิดชอบของผู้ให้บริการ

๑.๔ การเข้าพื้นที่เพื่อติดตั้งอุปกรณ์ผลิตกระแสไฟฟ้าจากโซล่าเซลล์ ผู้ให้บริการต้องได้รับความเห็นชอบจากผู้รับบริการเป็นหนังสือเห็นชอบเท่านั้นจึงจะเข้าไปดำเนินการได้

๑.๕ ผู้รับบริการจะต้องประกาศให้บุคลากรในหน่วยงานทราบถึงการเข้ามาติดตั้งอุปกรณ์ และกันบริเวณไม่ให้บุคคลอื่นที่ไม่ใช่บุคลากรของผู้ให้บริการเข้ามาในพื้นที่การก่อสร้าง

๑.๖ พื้นที่ก่อสร้างเป็นพื้นที่อันตรายห้ามผู้ที่ไม่เกี่ยวข้องเข้ามาในพื้นที่ก่อสร้าง หากบุคคลอื่นที่ไม่ใช่บุคลากรของผู้ให้บริการจะเข้ามาในพื้นที่ก่อสร้างเพื่อเข้ามาสังเกตการณ์ หรือถ่ายทำวิดีโอ ต้องมีการขออนุญาตเป็นหนังสือและต้องได้รับการอนุญาตจากวิศวกรที่ควบคุมการก่อสร้างให้เข้าพื้นที่ได้เป็นหนังสือเท่านั้นจึงจะเข้าพื้นที่ก่อสร้างได้ แต่หากได้รับอันตรายบุคคลผู้นั้นต้องรับผิดชอบตนเองและไม่สามารถเรียกร้องค่าเสียหายใด ๆ จากผู้ให้บริการ

๑.๗ ผู้ให้บริการจะต้องประกาศมาตรการรักษาความปลอดภัยบริเวณพื้นที่ก่อสร้าง เพื่อป้องกันอุบัติเหตุ หรืออันตรายจากการก่อสร้าง

๑.๘ ผู้ให้บริการจะดำเนินการขออนุญาตติดตั้งและขนานไฟฟ้ากับการไฟฟ้านครหลวง และขออนุญาตต่อหน่วยงานที่เกี่ยวข้องทั้งหมด เพื่อให้การใช้ไฟฟ้าจากโซล่าเซลล์ไม่มีปัญหาทางกฎหมายกับหน่วยงานที่เกี่ยวข้อง

๑.๙ เมื่อการติดตั้งเสร็จสิ้น ผู้ให้บริการจะทำการทดสอบระบบจนกว่าจะมั่นใจว่าระบบพร้อมให้ผู้รับบริการใช้งานได้แล้ว จึงจะเปิดให้บริการอย่างเป็นทางการต่อไป

๑.๑๐ ผู้รับบริการสามารถตรวจสอบทุกขั้นตอนการดำเนินการได้ และต้องลงลายมือชื่อกำกับเอกสารการดำเนินการในแต่ละขั้นตอนด้วย

๑.๑๑ การดำเนินการส่วนการออกแบบและติดตั้ง ผู้รับบริการไม่ต้องเสียค่าใช้จ่ายใด ๆ

**ข้อ ๒ สิทธิการใช้พื้นที่ติดตั้งอุปกรณ์ผลิตกระแสไฟฟ้าจากโซล่าเซลล์**

๒.๑ พื้นที่ติดตั้งอุปกรณ์ผลิตกระแสไฟฟ้าจากโซล่าเซลล์ เป็นพื้นที่หวงห้ามที่อยู่ในความดูแลของผู้ให้บริการ บุคคลอื่นที่ไม่ใช่บุคลากรของผู้ให้บริการไม่มีสิทธิ์เข้า เว้นแต่จะได้รับอนุญาตให้เข้าใช้พื้นที่ดังกล่าวจากผู้ให้บริการเป็นหนังสืออนุญาตเท่านั้น

๒.๒ กรณีที่ผู้รับบริการต้องการใช้พื้นที่ติดตั้งอุปกรณ์ผลิตกระแสไฟฟ้าจากโซล่าเซลล์เพื่อประโยชน์ทางการศึกษา หรือจัดกิจกรรมเผยแพร่ประโยน์จากการใช้ไฟฟ้าจากโซล่าเซลล์ ผู้รับบริการต้องมีหนังสือแจ้งให้ผู้ให้บริการทราบล่วงหน้าไม่น้อยกว่า ๓๐ วัน ซึ่งผู้ให้บริการจะต้องมีหนังสืออนุญาตให้ใช้พื้นที่ดังกล่าวแล้วผู้รับบริการจึงจะมีสิทธิ์เข้าใช้พื้นที่ดังกล่าวได้ และในวันจัดกิจกรรมผู้ให้บริการจะต้องส่งเจ้าหน้าที่มาดูแลความปลอดภัยในระหว่างจัดกิจกรรมด้วย

๒.๓ พื้นที่ติดตั้งอุปกรณ์ผลิตกระแสไฟฟ้าจากโซล่าเซลล์ หมายถึง

๒.๓.๑ พื้นที่ที่มีการติดตั้งแผงโซล่าเซลล์และบริเวณโดยรอบระยะไม่เกิน ๑๐ เมตร

๒.๓.๒ พื้นที่ที่มีการติดตั้งอินเวอร์เตอร์และสายไฟฟ้าที่เชื่อมต่ออุปกรณ์ผลิตกระแสไฟฟ้าจากโซล่าเซลล์ทั้งหมด

**ข้อ ๓ การคิดค่าไฟฟ้าและการจดนับจำนวนการเช่าใช้ไฟฟ้า**

๓.๑ ราคาค่าเช่าใช้ไฟฟ้าจากโซล่าเซลล์ต่อหน่วยที่รวมภาษีมูลค่าเพิ่มแล้ว คือ ............... บาท (..........................................................) คงที่ตลอดอายุสัญญา ซึ่งเป็นราคาต่อหน่วยที่ถูกกว่าค่าไฟฟ้าที่ผู้รับบริการจ่ายให้กับการไฟฟ้านครหลวงเดือนล่าสุดร้อยละ ๒๐ และไม่ใช่ราคา TOU (Time of Used) ที่ราคาค่าไฟฟ้ากลางวันกับกลางคืนแตกต่างกัน

๓.๒ ผู้ให้บริการคิดค่าเช่าใช้ไฟฟ้าจากผู้รับบริการตามหน่วยการใช้ไฟฟ้าจริง

๓.๓ บุคลากรของผู้ให้บริการกับบุคลากรของผู้รับบริการร่วมกันจดจำนวนหน่วยการเช่าใช้ไฟฟ้าที่มิเตอร์ไฟฟ้าจากโซล่าเซลล์ และร่วมกันลงนามในเอกสารการเช่าใช้ไฟฟ้าจากโซล่าเซลล์รายเดือน

๓.๔ เมื่อผู้รับบริการได้รับหนังสือค่าเช่าใช้ไฟฟ้าจากโซล่าเซลล์แล้ว ต้องชำระค่าเช่าใช้ไฟฟ้าจากโซล่าเซลล์ให้กับผู้ให้บริการภายในเวลา ๓ วัน ตั้งแต่วันที่ได้รับหนังสือค่าเช่าใช้ไฟฟ้าจากโซล่าเซลล์ไม่รวมวันหยุดราชการ

๓.๕ ผู้รับบริการมีหน้าที่ต้องจัดทำเอกสารการชำระเงินที่มีการหักภาษี ณ ที่จ่ายให้กับผู้ให้บริการร้อยละ ๓

**ข้อ ๔ การรับประกัน**

๔.๑ ผู้ให้บริการต้องทำประกันภัย ประกันอุบัติเหตุ ที่เกิดจากอุปกรณ์ผลิตกระแสไฟฟ้าจากโซล่าเซลล์ โดยผู้รับบริการเป็นผู้รับผลประโยชน์จากบริษัทประกัน

๔.๒ ผู้ให้บริการรับประกันอุปกรณ์ผลิตกระแสไฟฟ้าจากโซล่าเซลล์ทุกชิ้นตลอดอายุสัญญา เมื่ออุปกรณ์ชำรุด เสียหาย หรือทำงานไม่เต็มประสิทธิภาพผู้ให้บริการต้องเปลี่ยนอุปกรณ์นั้นให้สามารถทำงานได้อย่างต่อเนื่องหรือดีกว่าเดิม

**ข้อ ๕ การดูแลรักษาอุปกรณ์ผลิตกระแสไฟฟ้าจากโซล่าเซลล์**

๕.๑ ผู้ให้บริการมีหน้าที่ต้องดูแลรักษาอุปกรณ์ผลิตกระแสไฟฟ้าจากโซล่าเซลล์ทุกชิ้นตลอดอายุสัญญา ตามแผนปฏิบัติการที่ได้รับความเห็นชอบจากผู้รับบริการแล้ว โดยแผนปฏิบัติการต้องประกอบไปด้วย

๕.๑.๑ แผนการทำความสะอาดแผงโซล่าเซลล์

๕.๑.๒ แผนการตรวจอุปกรณ์ผลิตกระแสไฟฟ้าจากโซล่าเซลล์ประจำเดือน, ประจำปี

๕.๑.๓ แผนการป้องกันอัคคีภัยและดับเพลิงที่เกิดจากอุปกรณ์ผลิตกระแสไฟฟ้าจากโซล่าเซลล์

๕.๑.๔ แผนฉุกเฉินที่เกิดจากอุปกรณ์ผลิตกระแสไฟฟ้าจากโซล่าเซลล์ไม่ทำงาน หรือเกิดอุบัติเหตุจากกรณีต่าง ๆ

๕.๒ ผู้ให้บริการต้องจัดทำแผนปฏิบัติการส่งให้ผู้รับบริการพิจารณาเห็นชอบ หากว่าผู้รับบริการเห็นว่าต้องมีการปรับปรุงแผนปฏิบัติการ ผู้ให้บริการต้องปรับปรุงแผนปฏิบัติการจนกว่าจะได้รับความเห็นชอบจากผู้รับบริการ

๕.๓ ผู้ให้บริการต้องจัดทำแผนฉุกเฉินให้ผู้รับบริการพิจารณาเห็นชอบ หากว่าผู้รับบริการเห็นว่าต้องมีการปรับปรุงแผนฉุกเฉิน ผู้ให้บริการต้องปรับปรุงแผนฉุกเฉินจนกว่าจะได้รับความเห็นชอบจากผู้รับบริการ

๕.๔ เมื่อผู้ให้บริการได้รับการแจ้งความเสียหายจากผู้รับบริการ ผู้ให้บริการจะทำการตรวจสอบและแก้ไขความเสียหายนั้นภายในเวลาไม่เกิน ๒๔ ชั่วโมง แต่หากว่ามีอุปกรณ์รายการใดที่ต้องสั่งจากต่างประเทศและใช้เวลาการซ่อมแซมเกินกว่าเวลาที่กำหนด ผู้ให้บริการต้องแจ้งให้ผู้รับบริการทราบเป็นหนังสือเท่านั้น และต้องกำหนดระยะเวลาการเปลี่ยนอุปกรณ์ใหม่ที่ชัดเจนด้วย และระหว่างที่รออุปกรณ์ใหม่ผู้ให้บริการต้องมีอุปกรณ์สำรองมาใช้งานเป็นการชั่วคราวได้

**ข้อ ๖ การอบรมการใช้งานและดูแลรักษาอุปกรณ์เบื้องต้น**

๖.๑ ก่อนที่ผู้ให้บริการจะส่งมอบอุปกรณ์ผลิตกระแสไฟฟ้าจากโซล่าเซลล์ให้กับผู้รับบริการ ผู้ให้บริการมีหน้าที่ต้องอบรมให้ความรู้ในการใช้งาน ดูแลรักษา และการป้องกันอัคคีภัยจากอุปกรณ์ผลิตกระแสไฟฟ้าจากโซล่าเซลล์เบื้องต้นให้กับผู้รับบริการ จนกว่าผู้รับบริการจะมั่นใจว่าสามารถใช้งานและดูแลรักษาอุปกรณ์เบื้องต้นได้ด้วยตนเอง หลังจากนั้นผู้รับบริการจะลงนามในหนังสือยืนยันความพร้อมในการรับมอบอุปกรณ์ทั้งระบบจากผู้ให้บริการ

๖.๒ หลังจากที่ผู้ให้บริการส่งมอบอุปกรณ์ผลิตกระแสไฟฟ้าจากโซล่าเซลล์ให้กับผู้รับบริการแล้ว นอกจากผู้ให้บริการจะมีหน้าที่ติดตามตรวจสอบการทำงานของอุปกรณ์ต่าง ๆ ให้ทำงานได้อย่างสมบูรณ์ตามแผนปฏิบัติการแล้ว ผู้ให้บริการต้องอบรมให้ความรู้ในการใช้งาน ดูแลรักษา และการป้องกันอัคคีภัยที่เกิดจากการใช้งานอุปกรณ์ผลิตกระแสไฟฟ้าจากโซล่าเซลล์กับผู้รับบริการเป็นประจำทุกปี หรือตามที่ผู้รับบริการประสงค์อย่างน้อยปีละ ๑ ครั้ง และต้องแจ้งระยะเวลาการอบรมการป้องกันอัคคีภัยและดับเพลิงล่วงหน้าไม่น้อยกว่า ๓๐ วัน

**ข้อ ๗ การตรวจสอบการทำงานของระบบไฟฟ้าจากโซล่าเซลล์**

๗.๑ ผู้ให้บริการต้องจัดทำระบบการตรวจสอบและดูแลระบบการผลิตกระแสไฟฟ้าจากโซล่าเซลล์ผ่านระบบออนไลน์ให้ผู้รับบริการสามารถเข้าตรวจสอบและดูผลการผลิตกระแสไฟฟ้าจากโซล่าเซลล์ ตรวจสอบสภาพการทำงานของอุปกรณ์ต่าง ๆ ผ่านจอมอนิเตอร์หรือโทรศัพท์มือถือได้ตลอดเวลา

๗.๒ เมื่อเกิดเหตุการทำงานที่ผิดพลาดหรือผิดปกติ ระบบจะต้องแจ้งเตือนให้ผู้ดูแลระบบทั้งของผู้ให้บริการและผู้รับบริการได้รับทราบในทันที เพื่อดำเนินการแก้ไขเหตุได้ทันที

**ข้อ ๘ การสนับสนุนงานของผู้รับบริการ**

๘.๑ ผู้ให้บริการมีบุคลากรที่มีความรู้และประสบการณ์เกี่ยวกับโซล่าเซลล์และพลังงานสะอาดที่พร้อมให้การสนับสนุนภารกิจของผู้รับบริการในการให้ความรู้เกี่ยวกับการนำพลังงานสะอาดมาใช้งานและการอนุรักษ์พลังงาน โดยผู้รับบริการจะต้องแจ้งให้ผู้ให้บริการทราบล่วงหน้าไม่น้อยกว่า ๓๐ วัน

๘.๒ ผู้ให้บริการพร้อมสนับสนุนให้ผู้รับบริการจัดตั้งศูนย์เรียนรู้พลังงานสะอาดและการอนุรักษ์พลังงานขึ้นภายในหน่วยงาน เพื่อให้หน่วยงานของผู้รับบริการเป็นผู้นำด้านพลังงานสะอาดและการอนุรักษ์พลังงานของชุมชนหรือสังคม

**๙. ค่าปรับ**

๙.๑ กรณีผู้รับบริการไม่ชำระค่าใช้ไฟฟ้าจากโซล่าเซลล์ภายในระยะเวลาที่กำหนดตามข้อ ๓.๔ ผู้รับบริการต้องเสียค่าปรับเป็นรายวัน ๆ ละ ๑,๐๐๐.๐๐ บาท (หนึ่งพันบาทถ้วน) จนกว่าจะมีการชำระเงินตามหนังสือค่าไฟฟ้าจากโซล่าเซลล์

๙.๒ กรณีที่ผู้ให้บริการไม่เข้ามาดำเนินการตามแผนปฏิบัติการโดยไม่มีเหตุผลอันควร ผู้ให้บริการจะต้องเสียค่าปรับเป็นรายวัน ๆ ละ ๑,๐๐๐.๐๐ บาท (หนึ่งพันบาทถ้วน) จนกว่าจะมีการดำเนินการตามแผนปฏิบัติการที่กำหนด

๙.๓ กรณีที่ผู้รับบริการมีหนังสือแจ้งให้ผู้ให้บริการเข้ามาตรวจสอบการทำงานของอุปกรณ์ผลิตกระแสไฟฟ้าจากโซล่าเซลล์ว่าทำงานผิดปกติหรือไม่ แล้วผู้ให้บริการไม่เข้ามาดำเนินการ ผู้ให้บริการจะต้องเสียค่าปรับเป็นรายวัน ๆ ละ ๑,๐๐๐.๐๐ บาท (หนึ่งพันบาทถ้วน) จนกว่าจะมีการดำเนินการตามหนังสือ

๙.๔ กรณีที่มีเหตุให้ต้องเปลี่ยนอุปกรณ์ในระบบผลิตกระแสไฟฟ้าจากโซล่าเซลล์ แต่ผู้ให้บริการไม่ดำเนินการให้โดยไม่แจ้งสาเหตุ ผู้ให้บริการจะต้องเสียค่าปรับเป็นรายวัน ๆ ละ ๑๐,๐๐๐.๐๐ บาท (หนึ่งหมื่นบาทถ้วน) จนกว่าจะมีการดำเนินเปลี่ยนอุปกรณ์ให้ระบบทำงานได้ต่อไป

๙.๕ หากอุปกรณ์ที่ต้องเปลี่ยนตามข้อ ๘.๔ ต้องสั่งซื้อจากต่างประเทศ ผู้ให้บริการจะต้องมีหนังสือแจ้งให้ผู้รับบริการทราบและต้องมีรายละเอียดการสั่งซื้ออุปกรณ์นั้นให้ผู้รับบริการพิจารณา เพื่อผ่อนผันไม่เรียกเก็บค่าปรับ

๙.๖ พื้นที่ติดตั้งอุปกรณ์ผลิตกระแสไฟฟ้าจากโซล่าเซลล์ เป็นพื้นที่หวงห้ามที่อยู่ในความดูแลของผู้ให้บริการ หากมีบุคคลอื่นละเมิดเข้าไปในพื้นที่ดังกล่าวโดยไม่ได้รับอนุญาตจากผู้ให้บริการแล้วทำให้เกิดความเสียหายแก่อุปกรณ์ผลิตกระแสไฟฟ้าจากโซล่าเซลล์ทั้งหมดหรือบางส่วน

๙.๖.๑ ผู้ที่ละเมิดเป็นบุคลากรของผู้รับบริการทั้งทางตรงและทางอ้อม ผู้รับบริการต้องเป็นผู้รับผิดชอบต่อความเสียหายที่เกิดขึ้น

๙.๖.๒ ผู้ที่ละเมิดไม่ใช่บุคลากรของผู้รับบริการทั้งทางตรงและทางอ้อม ผู้รับบริการไม่ต้องรับผิดชอบต่อความเสียหายที่เกิดขึ้น

**๑๐. การเปลี่ยนแปลงแก้ไขสัญญา**

ถ้ามีเหตุจำเป็นต้องมีการเปลี่ยนแปลงแก้ไขสัญญาฉบับนี้ ให้ผู้ที่ประสงค์จะแก้ไขสัญญาทำหนังสือแจ้งความประสงค์ขอแก้ไขสัญญา โดยให้ระบุสาเหตุการขอแก้ไขสัญญาให้ชัดเจนเพื่อให้ทั้งสองฝ่ายมีการตั้งคณะทำงานการแก้ไขสัญญาภายในเวลาไม่เกิน ๓๐ วัน เพื่อให้การแก้ไขสัญญาเป็นประโยชน์ต่อทั้งสองฝ่าย

**๑๑. การยกเลิกสัญญา**

๑๑.๑ กรณีที่ผู้รับบริการประสงค์จะยกเลิกสัญญาจะต้องมีหนังสือแจ้งความประสงค์ดังกล่าวให้ผู้ให้บริการล่วงหน้าไม่น้อยกว่า ๖๐ วัน

๑๑.๒ เมื่อสัญญาถูกยกเลิกตามข้อ ๑๑.๑ ผู้ให้บริการจะต้องรื้อถอนการติดตั้งอุปกรณ์ผลิตกระแสไฟฟ้าจากโซล่าเซลล์ให้แล้วเสร็จภายในเวลา ๓๐ วันนับจากวันที่ผู้รับบริการได้รับการชำระเงินค่าเสียเช่าใช่ไฟฟ้าจากโซล่าเซลล์เดือนที่มีการยกเลิกสัญญาจากผู้รับบริการแล้ว

๑๑.๓ การยกเลิกสัญญาก่อนครบอายุสัญญาจะทำให้ผู้ให้บริการได้รับความเสียหายจากการลงทุนติดตั้งอุปกรณ์ผลิตกระแสไฟฟ้าจากโซล่าเซลล์ ผู้ให้บริการมีสิทธิ์ที่จะเรียกร้องค่าความเสียหายจากผู้รับบริการตามค่าเสื่อมราคาของอุปกรณ์ผลิตกระแสไฟฟ้าจากโซล่าเซลล์ในอัตราร้อยละ ๕ ต่อปี เช่น ผู้ให้บริการลงทุนติดตั้งอุปกรณ์ผลิตกระแสไฟฟ้าจากโซล่าเซลล์เป็นเงินทั้งสิ้น ๑๐๐ ล้านบาท ขณะที่ยกเลิกสัญญาเป็นปีที่มีการใช้งานมาแล้ว ๖ ปี หมายความว่าอุปกรณ์ผลิตกระแสไฟฟ้าจากโซล่าเซลล์มีค่าความเสื่อมเท่ากับร้อยละ ๓๐ หรือเท่ากับ ๑๐๐,๐๐๐,๐๐๐ x ๓๐ / ๑๐๐ = ๓๐,๐๐๐,๐๐๐ บาท

๑๑.๓.๑ ผู้รับบริการไม่ประสงค์ที่จะใช้งานอุปกรณ์ผลิตกระแสไฟฟ้าจากโซล่าเซลล์ต่อไป ผู้รับบริการจะต้องชำระค่าความเสียหายให้แก่ผู้ให้บริการภายในเวลา ๑๒๐ วัน ระหว่างนั้นหากว่าผู้รับบริการยังคงมีการใช้ไฟฟ้าจากอุปกรณ์ผลิตกระแสไฟฟ้าจากโซล่าเซลล์ของผู้ให้บริการ ผู้รับบริการยังมีภาระที่ต้องชำระเงินค่าใช้ไฟฟ้าเหมือนดังสัญญายังไม่ถูกยกเลิก

๑๑.๓.๒ ผู้รับบริการประสงค์จะใช้อุปกรณ์ผลิตกระแสไฟฟ้าจากโซล่าเซลล์ต่อไป ผู้รับบริการจะต้องชำระค่าอุปกรณ์ดังกล่าวตามมูลค่าที่ผู้ให้บริการที่ลงทุน – ค่าเสื่อมราคาของอุปกรณ์ผลิตกระแสไฟฟ้าจากโซล่าเซล์ ให้แก่ผู้ให้บริการภายในเวลา ๑๒๐ วัน ระหว่างนั้นหากว่าผู้รับบริการยังคงมีการใช้ไฟฟ้าจากอุปกรณ์ผลิตกระแสไฟฟ้าจากโซล่าเซลล์ของผู้ให้บริการ ผู้รับบริการยังมีภาระที่ต้องชำระเงินค่าใช้ไฟฟ้าเหมือนดังสัญญายังไม่ถูกยกเลิกไปจนกว่าผู้รับบริการจะได้รับค่าอุปกรณ์ผลิตกระแสไฟฟ้าจากโซล่าเซลล์ครบถ้วน

๑๑.๔ กรณีที่ผู้ให้บริการยกเลิกกิจการ อุปกรณ์ผลิตกระแสไฟฟ้าจากโซล่าเซลล์ทั้งหมดให้ตกเป็นของผู้รับบริการ โดยผู้ให้บริการหรือตัวแทนไม่สามารถเรียกร้องค่าเสียหายใด ๆ จากผู้รับบริการได้อีกต่อไป และผู้รับบริการจะไม่เรียกร้องค่าเสียหายใด ๆ จากผู้ให้บริการหรือตัวแทนได้เช่นเดียวกัน

**๑๒. การตัดสินข้อพิพาท**

กรณีมีเหตุพิพาทที่ไม่สามารถตกลงกันได้ ทั้งสองฝ่ายเห็นร่วมกันให้เข้าสู่กระบวนการยุติธรรม ณ ศาลแพ่ง ถนนรัชดาภิเษก เขตจตุจักร กรุงเทพมหานคร เพื่อหาข้อยุติที่เป็นธรรมต่อทั้งสองฝ่าย

สัญญานี้ทำขึ้นเป็นสองฉบับ มีข้อความถูกต้องตรงกัน ทั้งสองฝ่ายได้อ่านและเข้าใจข้อความโดยละเอียดตลอดแล้ว เห็นว่าถูกต้องตามเจตนารมณ์ทุกประการ เพื่อเป็นหลักฐานจึงได้ลงลายมือชื่อพร้อมทั้งประทับตราสำคัญ (ถ้ามี) ไว้เป็นสำคัญต่อหน้าพยาน และแต่ละฝ่ายต่างยึดถือไว้ฝ่ายละหนึ่งฉบับ

|  |  |  |
| --- | --- | --- |
| ลงชื่อ | ..................................................................  (................................................................) | ผู้รับบริการ |
| ลงชื่อ | ..................................................................  ( นางสาวฐิติมา มโนหมั่นศรัทธา )  ประธานกรรมการผู้บริหาร  บริษัท โอเอวัน จำกัด | ผู้ให้บริการ |
| ลงชื่อ | ..................................................................  (................................................................) | พยาน |
| ลงชื่อ | ..................................................................  (................................................................) | พยาน |